《教授郑国材挽词》
宋代·吕本中

松桂在荆棘，所趋故不同。虽云被剪伐，所至仰清风。

念子行古道，箪瓢生屡空。我来则已病，不复能从容。

平生务躬行，圣处久收功。坚坐想颜子，欲往吾其从。

丹旐忽已远，暮霭千万重。论文一尊酒，坚坐更谁逢。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。